**Cu aripi mari, în primăvara asta...**

*Valery Becart*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În primăvara asta, fără seamăn, e-o conspirație

între verde și albastru;

se înfrățește ziua, cu tot ce-i gând și necuprins,

cu ochiul ce se-ncrede, și iată, în florile

care răsar - e-o simfonie de culoare și divin...

În primăvara asta, nefirească, e totul nou,

și parcă-i altfel și sortirea;

oriunde îți întorci privirea, e-atîta frumusețe, de

ai impresia

că cineva s-a întrecut pe sine, într-un tablou.

\*

În primăvara asta, la sânul ei... e loc destul pentru

visare:

ca o cădere de albastru peste o trăire verde,

fără seamăn,

dincolo de toate...

și-adeseori, te-ntreci cu soarele pe dealuri, asculți

izvoare, și-aduni

în pumni lumina roditoare.

În primăvara asta, mereu mai uimitoare,

e-o conspirație

între teamă și speranță,

e-o încredere în tot ce universul zămislește.

Ce poți să faci?

Te-arunci în viață, cu aripi mari, îmbrățișezi

culori și timp,

și spațiu...,

și-n urma ta , întregul înflorește într-o rază:

când roșu-galben,

când verde și albastru...

16 martie 2019